钦定古今图书集成/理学汇编/文学典/第072卷 > 曾巩
## 钦定古今图书集成/理学汇编/文学典/第072卷 > 曾巩

按《宋史》本传：“曾巩，字子固，建昌南丰人。生而警敏，读
书数百言，脱口辄诵。年十二，试作《六论》，援笔而成，辞
甚伟。甫冠，名闻四方。欧阳修见其文，奇之。中嘉祐二
年进士第，调太平州司法参军，召编校史馆书籍，迁
馆阁校勘、集贤校理，为实录检讨官。出通判越州。州
旧取酒场钱给募牙前钱，不足，赋诸乡户，期七年止。”
期尽，募者志于多入，犹责赋如初。巩访得其状，立罢
之。岁饥，度常平不足赡，而田野之民不能皆至城邑，
谕告属县，讽富人自实粟，总十五万石，视常平价稍
增以予民，民得从便受粟，不出田里而食有馀，又贷
之种粮，使随秋赋以偿，农事不乏。知齐州，其治以疾
奸急盗为本。曲堤周氏拥赀雄里中，子高横纵，贼良
民，污妇女，服器上僭，力能动权豪。州县吏莫敢诘，巩
取寘于法。章丘民聚党村落间，号“霸王社”，椎剽夺囚，
无不如志。巩配三十一人，又属民为保伍，使讥察其
出入，有盗则鸣鼓相援，每发辄得盗。有葛友者，名在
捕中，一日自出首，巩饮食冠裳之，假以骑从，辇所购
金帛随之，夸徇四境。盗闻，多出自首。巩外视章显，实
欲携贰其徒，使之不能复合也。自是外户不闭。河北
发民濬河，调及它路齐当，给夫二万。县初按籍，三丁
出夫一巩括其隐漏，至于九而取一，省费数倍。又弛
无名渡钱，为桥以济往来，徙传舍，自长清抵博州，以
达于魏，凡省六驿，人皆以为利。徙襄州、洪州，会江西
岁大疫，巩命县镇亭传悉储药待求，军民不能自养
者来食息，宫舍资其饮食衣衾之具，分医视诊，书其
全失多寡为殿最。师征安南，所过州为万人备。他吏
暴诛亟敛，民不堪。巩先期区处，猝集，师去，市里不知。
加直龙图阁、知福州。剑将乐盗廖思，既赦罪出降，馀
众溃复合，阴相结附，旁连数州，尤桀者呼之不至，居
人慑恐。巩以计罗致之，继自归者二百辈。福多佛寺
僧刹，其富饶争欲为主守，赇请公行，巩俾其徒相推
择，识诸籍，以次补之，授帖于府庭，却其私谢，以绝左
右徼求之弊。福州无职田，岁鬻园蔬，收其直自入，常
三四十万。巩曰：“太守与民争利可乎？罢之，后至者亦
不复取也。”徙明、亳、沧三州。巩负才名，久外徙，世颇谓
偃蹇不偶。一时后生辈锋出，巩视之泊如也。过阙，神
宗召见，劳问甚宠，遂留判三班院。上疏议经费，帝曰：
“巩以节用为理财之要，世之言理财者，未有及此。”帝
以《三朝》《两朝国史》各自为书，将合而为一，加巩史馆
修撰，专典之，不以大臣监总。既而不克成。会官制行，
拜中书舍人。时自三省百职事，选授一新，除书日至十数，人人举其职，于训辞典约而尽。寻掌延安郡王
笺奏。故事命翰林学士，至是特属之。甫数月，丁母艰
去，又数月而卒，年六十五。巩性孝友，父亡，奉继母益
至，抚四弟九妹于委废单弱之中，宦学婚嫁，一出其
力。为文章，上下驰骋，愈出而愈工。《本原六经》，斟酌于
司马迁、韩愈，一时工作文词者，鲜能过也。少与王安
石游，安石声誉未振，巩导之于欧阳修，及安石得志，
遂与之异。神宗尝问：“安石何如人？”对曰：“安石文学行
义不减扬雄，以吝故不及。”帝曰：“安石轻富贵，何吝也？”
曰：“臣所谓吝者，谓其勇于有为，吝于改过耳。”帝然之。
吕公著尝告神宗：“以巩为人行”义不如政事，政事不
如文章，以是不大用云。弟布，自有传。幼弟肇。

按《闻见后录》：曾子固初为太平州司户，守张伯玉，前
辈人也。欧阳公、王荆公诸名士共称子固文章，伯玉
殊不顾，间语子固：“吾方作六经阁，其为之记。”子固凡
誊槁六七，终不当伯玉之意，则为子固曰：“‘吾自为之’。
其书于纸曰‘六经阁者，诸子百家皆在焉，不书尊经
也’”云云。子固始大畏服，益自励于学矣。

按《却扫编》，神宗患本朝国史之繁，尝欲重修五朝正
史通为一书，命曾子固专领其事，且诏自择属官。曾
以彭城陈师道应诏，朝廷以布衣难之。未几，撰《太祖
皇帝总叙》一篇以进，请系之《太祖本纪》篇末，以为国
史书首。其说以为太祖大度豁如，知人善任使，与汉
高祖同，而汉祖所不及者，其事有十。因具论之，累二
千馀言。神宗览之不悦曰：“为史但当实录以示后世，
亦何必区区与先代帝王较优劣乎！且一篇之赞，已
如许之多，成书将复几何？”于是书竟不果成。